BBC saai 1ste Premierliga-wedstryde uit | Netwerk24
"Die geleentheid skep 'n geskiedkundige oomblik vir die BBC en ons gehore. In 'n tyd wanneer sportondersteuners oor die land heen 'n opkikkering nodig het, is dit welkome nuus," sê Barbara Slater, die direkteur van BBC Sport.
Aanhangers van die Engelse Premierliga kan hulle regmaak vir die groot stryd tussen Arsenal en Manchester City wanneer dié sokkerreeks op 17 Junie hervat. Foto: Getty Images
Dit sal die eerste keer sedert 1992 wees, toe die Premierliga ontstaan het, dat die BBC wedstryde regstreeks uitsaai. Die afgelope klompie jare het die BBC, wat deur lisensies befonds word, net hoogtepunte van wedstryde vertoon.
Dié prestigeryke en gewilde liga se wedstryde is nog altyd eksklusief op betaalkanale vertoon.
Al 92 wedstryde wat nog hierdie seisoen gespeel moet word, sal in Brittanje regstreeks uitgesaai word deur Sky Sports, BT Sport, BBC Sport en Amazon Prime.
Die BBC sal vier wedstryde kry om uit te saai. Sky Sport kry 64 wedstryde met die gratis kanale wat 25 wedstryde mag uitsaai.
SuperSport, wat die uitsaairegte vir dié wedstryde in Suid-Afrika hou, sal ook weer sy uitsending van die liga hervat.
Die Premierliga-seisoen begin weer op 17 Junie, met die voorwaarde dat alle veiligheidsvoorwaardes in plek is.
Twee wedstryde sal daardie Woensdag gespeel word. Aston Villa speel teen Sheffield United en Manchester City kom teen Arsenal te staan.
'n Volle lys bepalings sal dan gedurende die naweek van 19 tot 21 Junie afgehandel word.
Al die wedstryde sal gespeel word sonder enige toeskouers teenwoordig.
Die Premierliga is op 13 Maart weens die koronavirus-pandemie opgeskort.
Spanne het verlede week weer in groepies begin oefen en Woensdag is besluit dat die spelers nou ook weer kontak-sessies mag hou. – Reuters